Document ID: 31992D0187

ΑΠΟΦΑΣΗ ΤΗΣ ΕΠΙΤΡΟΠΗΣ της 28ης Φεβρουαρίου 1992 περί θεσπίσεως των όρων οι οποίοι πρέπει να ισχύουν προκειμένου για τις εισαγωγές ορισμένων πρώτων υλών της μεταποιητικής φαρμακοβιομηχανίας, προερχομένων από τις τρίτες χώρες οι οποίες δεν εμφαίνονται στον κατάλογο ο οποίος έχει καταρτισθεί με βάση την απόφαση 79/542/ΕΟΚ του Συμβουλίου (92/187/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία του Συμβουλίου της 12ης Δεκεμβρίου 1972 για τα υγειονομικά προβλήματα και τα υγειονομικά μέτρα κατά την εισαγωγή ζώων του βοείου, χοιρείου, προβείου και αιγείου είδους νωπών κρεάτων ή προϊόντων με βάση το κρέας προέλευσης τρίτων χωρών (1), όπως τροποποιήθηκε τελευταία από την οδηγία 91/688/ΕΟΚ (2), και ιδίως το άρθρο 16 παράγραφος 2,
Εκτιμώντας:
ότι οι γενικοί όροι που ισχύουν προκειμένου για τις εισαγωγές αδένων και οργάνων, του αίματος συμπεριλαμβανομένου, από τις τρίτες χώρες οι οποίες εμφαίνονται στον κατάλογο ο οποίος έχει καταρτισθεί με την απόφαση 79/542/ΕΟΚ (3), όπως τροποποιήθηκε τελευταία από την απόφαση 92/14/ΕΟΚ της Επιτροπής (4), καθορίζονται με την απόφαση 92/183/ΕΟΚ της Επιτροπής (5)-
ότι οι φαρμακοβιομηχανίες των χωρών μελών έχουν ανάγκη μεγάλων ποσοτήτων της εν λόγω πρώτης ύλης ώστε να εξασφαλίσουν διαθέσιμα εκχυλίσματα και ένζυμα για την παρασκευή φαρμάκων προοριζόμενων για τον άνθρωπο και τα ζώα- ότι με την οδηγία 72/462/ΕΟΚ δίδεται συνεπώς στα κράτη μέλη δυνατότητα να εισάγουν με ειδικούς όρους την υπόψη πρώτη ύλη από τις τρίτες χώρες οι οποίες δεν εμφαίνονται στον προαναφερόμενο κατάλογο-
ότι οι γενικοί όροι που έχουν θεσπιστεί με την απόφαση 92/183/ΕΟΚ είναι αρκετά αυστηροί ώστε να αποτρέπουν κάθε κίνδυνο μόλυνσης των κοπαδιών μέσα στην Κοινότητα- ότι οι όροι αυτοί παρέχουν επαρκείς εγγυήσεις για τις εισαγωγές της υπόψη πρώτης ύλης από ορισμένες τρίτες χώρες που δεν εμφαίνονται στον κατάλογο των τρίτων χωρών-
ότι τα προβλεπόμενα στην παρούσα απόφαση μέτρα είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Για τους σκοπούς της παρούσας απόφασης οι ορισμοί του άρθρου 1 της απόφασης 92/183/ΕΟΚ εφαρμόζονται εφόσον παραστεί ανάγκη.
Άρθρο 2
1. Με την επιφύλαξη των διατάξεων της απόφασης 92/183/ΕΟΚ, τα κράτη μέλη μπορούν να εγκρίνουν τις εισαγωγές πρώτων υλών προερχόμενων από τρίτες χώρες οι οποίες εμφαίνονται στον κατάλογο του παραρτήματος της παρούσας απόφασης.
2. Οι εισαγωγές που πραγματοποιούνται σύμφωνα με την παράγραφο 1 υπόκεινται στους γενικούς όρους που θεσπίζονται στο άρθρο 2 της απόφασης 92/183/ΕΟΚ.
3. Τα κράτη μέλη που εγκρίνουν τις εισαγωγές πρώτων υλών σύμφωνα με το παρόν άρθρο ενημερώνουν σχετικά την Επιτροπή.
Άρθρο 3
Η παρούσα απόφαση αρχίζει να ισχύει από την 1η Ιουλίου 1992.
Άρθρο 4
Η παρούσα απόφαση απευθύνεται στα κράτη μέλη. Βρυξέλλες, 28 Φεβρουαρίου 1992.

Labels: 0
3
17
5